เลขาธิการ กกต. แถลงภาพรวมการเลือกตั้งช่วงเช้าเป็นไปด้วยความเรียบร้อย
นายแสวง บุญมี เลขาธิการ กกต. แถลงภาพรวมการออกเสียงลงคะแนนเลือกตั้งสมาชิกสภาผู้แทนราษฎรเป็นการทั่วไป หลังจากเปิดหีบไปแล้ว เวลา 08.00 น. เป็นต้นมา หน่วยเลือกตั้งทั่วประเทศ 94,775 หน่วย เรียบร้อยดี แม้จะมีฝนตกบางที่ แต่ไม่ส่งผลกระทบกับการออกไปใช้สิทธิ์ลงคะแนนของประชาชนจำนวนมากที่มาต่อคิวรอใช้สิทธิ์ เชื่อว่า จะคึกคักยาวถึงปิดหีบในเวลา17.00น. ทั้งนี้ฝากสื่อมวลชนหากเห็นความผิดปกติ ให้แจ้ง ผู้อำนวยการเขตเลือกตั้ง และระบุหน่วยด้วย เพื่อความเป็นธรรมกับกรรมการประจำหน่วยเลือกตั้ง พร้อมย้ำกติกาการเลือกตั้งอย่าทำผิดกฎหมาย โดยเฉพาะอย่าใส่เสื้อที่มีสัญลักษณ์พรรค และอย่าเล่นการพนันทายผลเลือกตั้งพรรคการเมือง ส่วนการคอมเม้นในไลฟ์ ของสื่อออนไลน์ต่างๆ ต้องมาดูว่าเป็นการหาเสียงหรือไม่ ดูเป็นรายๆไป แนะนำปิดคอมเม้นท์ ป้องกันเรื่องการแฝงการหาเสียง อย่างไรก็ตามทุกคนสามารถสังเกตุการณ์การนับคะแนนได้ทุกหน่วย ทุกที่ รวมทั้งการนับคะแนนการเลือกตั้งล่วงหน้า ก็สามารถเข้าดูในเว็บไซต์ได้ เลขาธิการ กกต. เชิญชวนคนไทยออกไปใช้สิทธิ์ ให้เกิดความชอบธรรม และเกิดการยอมรับมากที่สุด